钦定古今图书集成/明伦汇编/宫闱典/第127卷 > 贾粲
## 钦定古今图书集成/明伦汇编/宫闱典/第127卷 > 贾粲

按《魏书阉官传》：“粲字季宣，酒泉人也。太和中，坐事腐
刑，颇涉书记。世宗末，渐被知识，得充内侍，自崇训丞
为长兼中给事中、中尝药典御，转长兼中常，迁光禄
少卿，光禄大夫。灵太后之废，粲与元乂、刘腾等伺帝
动静。右卫奚康生之谋杀乂也，灵太后、肃宗同升于
宣光殿，左右侍臣俱立西阶下。康生既被囚执，粲绐”
太后曰：“侍臣怀恐不安，陛下宜亲安慰。”太后信之，适
下殿，粲便扶肃宗于东序，前御显阳，还闭太后于宣
光殿。粲既乂党，威福亦震于京邑。自云本出武威，魏
太尉文和之后，遂移家属焉。时武威太守韦景承粲
意，以其兄绪为功曹。绪时年向七十，未几，又以绪为
西平太守。比景代下，已转武威太守。灵太后反政，欲
诛粲，以乂、腾党与不一，恐惊动内外，乃止。出粲为济
州刺史。未几，遣武卫将军刁宣驰驿杀之，资财没于
县官。